Stesen Abdullah Hukum

Stesen Abdullah Hukum adalah stesen keretapi yang terletak di Bangsar, barat laut Kuala Lumpur. Stesen ini diberi nama sempena bekas kampung Melayu bernama Kampung Haji Abdullah Hukum yang kini terletaknya KL Eco City. LRT Laluan Kelana Jaya mula berkhidmat di stesen ini pada 1 September 1998 manakala KTM Komuter Laluan Pelabuhan Klang mula beroperasi pada 28 Oktober 2018.

Ia adalah stesen pertukaran, dimana satu bahagian menyediakan perkhidmatan KTM Komuter Laluan Pelabuhan Klang dan satu bahagian lagi Laluan Kelana Jaya. Walau bagaimanapun, penumpang yang ingin menukar laluan perlu memperbaharui tiket kerana sistem tiket digunakan adalah berbeza untuk setiap laluan. Sebuah jejambat masih dalam pembinaan untuk menghubungkan stesen ini dengan kompleks beli-belah The Gardens dan Mid Valley.

Sejarah 

Stesen LRT Abdullah Hukum dibuka pada 1 September 1998 sebagai sebahagian segmen pertama aliran ini yang melalui 10 stesen antara stesen Kelana Jaya dan stesen Pasar Seni (tidak termasuk KL Sentral).

Stesen Komuter Abdullah Hukum pula memulakan operasi pada 28 Oktober 2018 dan dirasmikan oleh Menteri Pengangkutan Malaysia, Anthony Loke Siew Fok, pada 1 November 2018.
 Pembinaan stesen komuter ini bermula pada 2014 oleh KL Eco City Sdn Bhd, anak syarikah SP Setia dengan bajet sebanyak RM30 juta. Stesen komuter ini dibina di atas tanah seluas 0.6 hektar yang dimiliki oleh Railway Assets Corporation (RAC) iaitu pemilik semua aset yang dikendalikan oleh KTM. Terdapat sebuah jejambat menghubungkan stesen bersepadu ini dengan kompleks membeli-belah Mid Valley dan The Gardens.

Ciri-ciri stesen

Lokasi
Stesen ini terletak di selatan Bangsar, Kuala Lumpur. Di sebelah barat stesen terletaknya permulaan  Lebuhraya Pantai Baru (NPE) dan di sebelah barat stesen terletaknya kompleks KL Eco City. Berhampiran dengan stesen adalah ibu pejabat Tenaga Nasional Berhad serta kompleks membeli-belah KL Eco City Mall, Mid Valley Megamall dan The Gardens.

Pelan stesen

Stesen ini adalah stesen bertingkat dengan tiga tingkat: aras platform LRT, aras legar, dan aras tanah (platform KTM terletak di aras ini). Stesen ini mempunyai satu platform tengah di atas aras legar untuk perkhidmatan Laluan Kelana Jaya; satu platform sisi dan satu platform tengah di bawah aras legar untuk perkhidmatan Keretapi Tanah Melayu. Terdapat kemudahan bagi Orang Kurang Upaya (OKU) seperti platform mesra OKU dan lif di kawasan LRT dan KTM. Bagi penumpang yang ingin menukar laluan di stesen ini perlu membeli tiket baharu di stesen ini. Hal ini demikian kerana KTM dan LRT menggunakan sistem tiket yang berlainan kerana dioperasikan oleh dua syarikat berbeza.

Perkhidmatan bas
Bas RapidKL laluan 750, 751, 772, 780, 781, 782 dan 821 berkhidmat di stesen ini.

Rujukan

Laluan Kelana Jaya
Laluan Pelabuhan Klang
Stesen RapidKL
Stesen kereta api di Kuala Lumpur